দু’টি হাতই অকেজো। তাই আধার কার্ড হচ্ছে না সোনারপুরের চৌহাটির বাসিন্দা শেখ একলাসের।
আধার কার্ডের শিবিরে তিনবার গিয়েছিলেন একলাস। কিন্তু প্রতিবারই ফিরতে হয় তাঁকে। কারণ, আধার কার্ডের জন্য হাতের আঙুলের ছাপ লাগে। কিন্তু একলাসের একটি হাতে কোনও আঙুল নেই। শুধু হাতের তালুর উপর মাংসপিণ্ড রয়েছে। আর অন্য হাতের আঙুলগুলি বেঁকে তালুর সঙ্গে প্রায় লাগানো। তাই সেগুলি কাজ করে না। ফলে একলাসের হাতের আঙুলের ছাপ নেওয়া যাচ্ছে না।
রাজপুর-সোনারপুর পুরসভায় আধার কার্ডের দায়িত্বপ্রাপ্ত আধিকারিক, স্থানীয় কাউন্সিলর এবং প্রশাসনিক কর্তাদের কাছে বিকল্প উপায়ের জন্য একাধিকবার আবেদন করেছেন একলাস। কিন্তু কাজ হয়নি। এ নিয়ে প্রশাসনের তরফে অবশ্য বৃহস্পতিবার দাবি করা হয়েছে যে, একলাসের মতো প্রতিবন্ধীদের আধার কার্ডের জন্য বিকল্প ব্যবস্থার চিন্তাভাবনা চলছে।
আধার কার্ড না হওয়ার সমস্যায় পড়েছেন একলাস। আধার কার্ডের নম্বর জমা না দেওয়ায় ইতিমধ্যেই তাঁর রান্নার গ্যাসের ভর্তুকি বন্ধ হয়ে গিয়েছে। পুরসভার প্রতিবন্ধী ভাতার জন্য আবেদন করেছিলেন। কিন্তু সেই আবেদন এখনও গ্রহণ করা হয়নি। স্থানীয় একটি রাষ্ট্রায়ত্ত ব্যাঙ্কে তাঁর একটি অ্যাকাউন্ট রয়েছে। ওই অ্যাকাউন্টটি দীর্ঘদিন ব্যবহার না করায় বন্ধ হয়ে গিয়েছে। নতুন করে অ্যাকাউন্টটি চালু করতে বেশ কিছু নথি-সহ আবেদন করতে বলেছেন ব্যাঙ্ক কর্তৃপক্ষ। সেই আবেদনের জন্য প্রয়োজন আধার কার্ড। 
রাজপুর-সোনারপুর পুরসভার ২৪ নম্বর ওয়ার্ডের বাসিন্দা একলাস বলেন, ‘‘মাস চারেক আগে আধার কার্ডের জন্য আমাদের ওয়ার্ডে শিবির হয়েছিল। স্ত্রী রাণু ও ছেলে কবীরকে নিয়ে গিয়েছিলাম। ওদের কার্ড হয়ে গিয়েছে। কিন্তু আমাকে শিবির থেকে ফেরত পাঠিয়ে দেওয়া হয়। বলা হয়, হাত কাজ করে না তাই কার্ড হবে না।’’ একলাস সেবার ফিরে এলেও কার্ডের জন্য যোগাযোগ করেন স্থানীয় কাউন্সিলর রাজীব পুরকায়স্থের সঙ্গে। তিনি আশ্বাস দেন বিষয়টি দেখার। মাস দেড়েকের মধ্যে আবার সোনারপুরে শিবির হয়। সেখানে রাজীব তাঁকে পাঠিয়েছিলেন। কিন্তু সেবারও একলাসকে ফেরত পাঠিয়ে দেওয়া হয়। একলাসের স্ত্রী রাণু বলেন, ‘‘আমরা একসঙ্গে গিয়েছিলাম শিবিরে। ঘণ্টা দু’য়েক লাইনে দাঁড়িয়েছিলাম। ছবি তোলার সময়ে একলাসকে বলা হয়, হাত অকেজো তাই কার্ড হবে না।’’
রাজীব বলেন, ‘‘সাধারণ পদ্ধতিতে একলাসের কার্ড হবে না। হাত ও আঙুলের ছবি তুলতে বিশেষ যন্ত্রের প্রয়োজন বলে শুনেছি। প্রশাসনের তরফে ওই যন্ত্রের ব্যবস্থা না করা পর্যন্ত কার্ড হবে না।’’
বারুইপুরের মহকুমাশাসক সীমা পরভিন বলেন, ‘‘আধার কার্ডের জন্য প্রতিবন্ধীদের নিয়ে আলাদা শিবির করা হবে। কারণ, তাঁদের জন্য বিশেষ ব্যবস্থা নিতে হয়। ওই শিবির হলে একলাসের কার্ড হবে।’’